# Dialogforum, læreruddannelsen Vordingborg

Tirsdag d. 5. december 2023 kl. 15.00-16.30 i C7

Efter en fælles runde hvor alle nævnte hvad de p.t. er optagede af, lavede vi denne dagsorden:

1. **Kommunikation**
	1. Kantinen (og vi andre) har svært ved at nå ud til alle studerende med nyheder og gode tilbud. Instagram virker som et godt sted at kommunikere. Vi har vores egen Instagram-profil, som alle gerne må lægge billeder og stories ud på. Skærmene i huset er også gode, men vi kan ikke selv lægge materialer ud. FS mener ikke vi kan få adgang til at lægge opslag ud selv. Man skal kommunikere ud på mange platforme, både på skærme, sociale medier og opslag i huset. Mails til mange kan være problematiske fordi både undervisere og studerende i forvejen får mange mails.
2. **Studiemiljø**
	1. Absaloncup hænger i en tynd tråd bl.a. fordi organiseringen er blevet flyttet fra SR til campusledelsen i Vordingborg. Der er stadig interesse for at lave et studiesocialt tilbud, men det er tvivlsom om studerende deltager hvis det ikke er forpligtende. SMU oplever også at det er svært at få folk til at deltage i deres arrangementer, dog er der god tilslutning til Tema-fredage i SMU, og der er efterspørgsel efter arrangementer hvor man kan deltage, evt. med sin familie og venner. SMU planlægger movienight med sodavand og popcorn og vil også gerne lave juleklip og andre børnevenlige arrangementer.
	2. Der blev stillet forslag om en Absalondag hvor holdene/fagene arrangerer faglige aktiviteter, så andre studerende kommer rundt på en tour de chambre eller basaragtig måde. Her kan alle fag og både lærer- og pædagoguddannelsen deltage.
	3. Der blev præsenteret mange klubber til semesterstart, kører de stadig? Der er lavet en madklub om mandagen, men den er ikke sat i gang endnu. Craft’n’coffee kører muligvis, spilleklubben er ikke blevet til noget endnu. Sportsklubben kører godt.
3. **Campus-nyt**
	1. Der bliver bygget en scene i E-gården (i stedet for den lave busk). SR har givet 24.000 kr. til projektet og Campusledelsen har doneret de sidste 2000 kr.
4. **Dagligdagen på studiet**
	1. **Overgangsordninger**. 21s har en oplevelse af at de skal ’presses igennem’. De skal fx have specialpædagogik på et halvt år og skal nu lave PL, selvom det er længe siden de sidst var i praktik. De studerende savner tid og ro, og de savner især praktikperioden til at lave et didaktisk nærbillede. Underviserne oplever at de studerende falder fra til PL-oplæggene. Der bliver heldigvis brugt tid i undervisningen på at vejlede i forhold til fx didaktisk nærbillede, men forløbet opleves stadig som forhastet.
	2. **Praktik.** 22s oplever flere uklarheder om deres praktik. De er fx i tvivl om hvorvidt de skal være på skolen fuld tid hvis lærerne på skolen ikke skal være på skolen fuld tid. Formuleringen fra Absalon er at de skal deltage i skolens kultur, dvs. at de skal deltage i det fulde lærerliv, fx i gårdvagter, møder. Der er dog forskel på skolerne og deres kultur, og det kommer også frem i praktikken. De konkrete punkter der er nævnt på dette møde tages med tilbage, og er en del af den indkøringsperiode som vi er (godt) i gang med; alle erfaringer er brugbare i den videre udvikling. Hvis der er eksempler på noget der ikke fungerer optimalt, skal det tages med årgangens praktikvejleder og de mere generelle linjer skal tages op i både praktikteamet og på ledelsesniveau, fx en forventningsafstemning, så skolerne ved hvad de går ind til og så praktikanterne kan føles sig godt taget imod når de kommer ud på skolerne. 21s skal have tilbudt en ekstra praktik i forhold til deres 3. fag (en ekstra praktik på 4. år). Vi afventer en endelig afgørelse på om den sidste praktikperiode bliver frivillig eller obligatorisk. De studerende er blevet opfordret til at gøre sig erfaringer og observere med deres 3. fag i den kommende praktikperiode, så de er dækket godt ind.
	3. **Fraværsregler og afhjælpningsopgaver** Det er trukket data i går, så d. 18. december får man besked hvis man skal lave en afhjælpningsopgave. Opgaven skal afleveres d. 2.1.2024. De studerende giver i øvrigt udtryk for at det mødepligten gør at man møder mere op på studiet, og det betyder at der er bedre dynamik på holdet. Absalon og underviserne arbejder stadig på at finde den bedste model for hvordan man registrerer og hvordan systemerne arbejder.
5. **Punkter til næste gang:**
	1. Hvordan kan man optimere vores systemer og procedurer så vi undgår at studerende overser fx eksamenstilmelding
	2. Evaluering af undervisningen. Hvor mange og hvilke spørgsmål er der i evalueringen? Hvordan bliver den brugt? Og hvad viser evalueringen?
6. **Evt.** vi nåede ikke alle punkterne fra vores indledende runde og heller ikke evt.